Biohit

Tuotteet

Biohitin kaksi tärkeintä tuotetta vuonna olivat 2016 mahalaukun terveystesti GastroPanel ja asetaldehydia sitova Acetium.

GastroPanel

Biohit esitteli GastroPanelin vuonna 2005. Se oli uudenlainen tapa tutkia dyspepsian syitä tavallisesta laskimoverinäytteestä. Testi tunnistaa mahdollisen helikobakteeri-infektion, mahalaukun limakalvon näivettymisen ja hapottoman mahan. Sillä voidaan arvioida myös B12-vitamiinin ja useiden hivenaineiden imeytymishäiriön riskiä.Tuotteella voidaan erottaa toiminnallinen dyspepsia orgaanisesta vaivasta eli saada selvyys siihen, onko mahalaukun limakalvo terve vai ei. Tutkimusmalli on tarkoitettu terveyskeskuksiin ja lääkärin vastaanotoille ylävatsavaivoista kärsivien potilaiden ensisijaiseksi tutkimukseksi gastroskopian sijasta. Koska vatsavaivat ovat yleisiä, gastroskopiaresurssit eivät riitä kaikkien tutkimiseen. GastroPanel-tutkimuksen avulla lääkärillä on paremmat mahdollisuudet arvioida erilaisten tähystystutkimusten ja jatkohoitojen tarve verrattuna siihen, että hän tekisi ratkaisunsa pelkästään potilaan oireiden perusteella. GastroPanel-tutkimuksen hinta on noin viidennes verrattuna sairaalan itse tekemään gastroskopiaan.
Tutkijaryhmä, jossa oli mukana hollantilaisen Erasmus-yliopiston tutkijoiden lisäksi norjalaisia tutkijoita tutkivat Biohitin GastroPanel-tuotetta 7 sairaalassa 279 potilaalla. Tutkimus vahvisti, että GastroPanelin avulla voidaan seuloa tarkasti ja kustannustehokkaasti mahasyöpäriskin riskipotilailla ja valtaväestöllä. GastroPanel sopii myös dyspepsia- ja helikobakteeridiagnostiikkaan.

Johto

Biohitin hallitukseen kuuluivat keväällä 2019 hallituksen puheenjohtaja Osmo Suovaniemi sekä Eero Lehti, Seppo Luode, Franco Aiolfi, Matti Härkönen, Liu Feng ja Lea Paloheimo.
Yhtiön toimitusjohtaja on ollut vuodesta 2011 lähtien Semi Korpela.

Omistus

Biohitin osakkeet jakautuvat A- ja B-sarjoihin. A-sarjan osakkeiden äänimäärä on 20 ääntä/osake ja B-sarjan 1 ääni/osake. Vain B-osakkeet ovat kaupankäynnin kohteena Helsingin Pörssin Small cap -listalla Terveydenhuolto-ryhmässä. Yrityksen suurin osakkeenomistaja on sen perustaja Osmo Suovaniemi, 22 % osakkeista ja 65 % äänistä (31.12.16).

1988-2009 Biohit Oy

Professori Osmo Suovaniemi perusti Biohit Oy:n vuonna 1988. 
Sen edeltäjinä voidaan pitää kahta Suovaniemen perustamaa yritystä, vuonna 1972 perustettua Labsystems Oy:tä ja vuonna 1978 perustettua Eflab Oy:tä. Labsystems Oy kehitti teknologioita, kuten monikanavapipetit ja optisesti luettavat 96 kaivon kuoppalevyt, jotka ovat nykyään laboratoriotekniikan kansainvälisiä standardeja. Labsystemsin kehittämät pipetit tunnetaan tuotenimellä Finpipette. Labsystems joutui vuonna 1986 SKOP-pankin haltuun, jolloin Suovaniemi jätti kummankin yrityksen johtotehtävät. SKOPin konkurssipesä myi vuonna 1993 Labsystemsin brittiläiselle British Life Sciences Ltd. -yhtiölle, minkä jälkeen yhtiön avainhenkilöt siirtyivät Biohit Oy:n palvelukseen. 
Yrityksen liikevaihto kasvoi kymmenessä vuodessa sataan miljoonan markkaan.

1999- Biohit Oyj

Kesällä 1999 Biohit Oyj listautui pörssiin. Toimitusjohtaja Suovaniemellä oli yli puolet äänivallasta, ja hän hallitsi perheineen noin 70 prosenttia äänistä. Biohitillä oli kolmen toimialaa: nesteannostelijat eli pipetit, analyysilaitteet ja Locus Genex-tytäryhtiössä monoklonaaliset vasta-aineet ja syöpädiagnostiikka. Biohitin osuus globaalista elektronisisten pipettien markkinoista oli 70 prosenttia, mikä kattoi Biohitin liikevaihdosta lähes puolet. Mekaanisten pipettien valmistajana se oli markkinoiden neljänneksi suurin. Viennin osuus liikevaihdosta oli 96 prosenttia ja sillä oli toimipisteet Helsingissä ja Kajaanissa.
Kesäkuussa 2010 Biohitin toimitusjohtajana tominut Osmo Suovaniemi jätti tehtävänsä ja siirtyi Biohitin tieteellisten neuvottelukuntien puheenjohtajaksi ja jatkoi työtään Biohit Oyj:n hallituksessa. Hänen seuraajansa oli yhtiön varatoimitusjohtajana aiemmin toiminut Jussi Heiniö. Konsernin palveluksessa oli noin 390 henkilöä, sen pääkonttori oli Helsingissä ja tytäryhtiötä Ranskassa, Saksassa, Isossa-Britanniassa, Venäjällä, Intiassa, Kiinassa, Japanissa ja Yhdysvalloissa. Yhtiöllä oli myös singaporelainen edustusto ja noin 450 jakelijaa 70 maassa.
Seuraavana vuonna yhtiön toimitusjohtajana aloitti Semi Korpela. Joulukuussa 2011 Biohit myi koko nesteannosteluliiketoimintansa saksalaiselle Sartorius -konsernille.
Vuonna 2013 Biohit ja Anhui Windom-Win Investment kertoivat perustavansa Kiinaan yhteisyrityksen, jonka tavoite on valmistaa ja jälleenmyydä verinäytteellä tehtäviä mahalaukun terveystestejä. Testin avulla voidaan erottaa terveet ja sairaat vatsat toisistaan ja näin löytää jatkotutkimuksia tarvitsevat. Biohitin omistusosuus Biohit Biotech -yhteisyrityksestä oli 40 prosenttia.
Vuonna 2015 Biohit ja Kiinan terveysministeriön johtama terveyssäätiö aloittivat yhteistyön. Säätiö järjestää mahasyövän riskin seulontatutkimuksia kiinalaisissa terveyskeskuksissa noin puolelle miljoonalle oireettomalle ihmiselle. Seulonnassa käytettiin Biohitin toimittamalla GastroPanelin biomerkkiainetesteillä.
Vuonna 2016 yhtiön liikevaihto oli 8,2 miljoonaa euroa, henkilöstö keskimäärin 49.